題望韶亭
作者：楊萬里
朝代：宋

paragraphs: 新隆寺後看韶石，三三兩兩略依稀。
金坑津頭看韶石，十十五五不整齊。
一來望韶亭上看，九韶八音堆一案。
金鐘大鏞浮水涯，玉瑟瑶琴倚天半。
堯時文物也粗疎，禮樂猶带鴻荒餘。
茅茨殿上槌土鼓，葦籥聲外無笙竽。
黄能郎君走川嶽，領取后夔搜禮樂。
嶧山桐樹半夜鳴，泗水石頭清晝躍。
山祇川后爭獻珍，姚家制作初一新。
帝思南嶽來時巡，宮琛廟寶皆駿奔。
曲江清澈碧瓊軟，海山孤尖翠屏展。
天顔有喜后夔知，一奏雲韶供亞飯。
帝登九疑忘却歸，不知斑盡湘笛枝。
后夔一脛跛莫隨，坐委衆樂江之湄。
儀鳳舞獸掃無跡，獨留一狻守其側。
至今喚作獅子石，雨淋日炙爛不得。
洞庭張樂已莓苔，犍爲獲磬亦塵埃。
不如九韶故無恙，戛擊尚可冬起雷。
何時九秋霜月裏，來聽湘妃瑟聲美。
曲終道是不見人，江上數峰是誰子。